Fróðskaparsetur Føroya

Fróðskaparsetur Føroya (dansk: Færøernes Universitet, latin: Academia Færoensis) er et universitet i Tórshavn på Færøyene. Det ble grunnlagt i 1965 som Academia Færoensis og fikk universitetsstatus i 1990. Universitetet hadde i 2018 fem fakulteter, om lag 1 000 studenter og studier på bachelor-, master- og ph.d.-nivå.

Fróðskaparsetur Føroya er medlem av utdanningsnettverket University of the Arctic og samarbeider tett med Københavns Universitet og Háskóli Íslands i forskningsprosjekter.

Universitetet er offentlig eid og finansiert av Færøyenes regjering. Ansvaret for å oppnevne ledende vitenskapelige og administrative stillinger, og fordele budsjettet, ligger hos universitetsstyret.

Historie 
Universitetets historie går tilbake til det vitenskapelige selskapet Føroya Fróðskaparfelag, som ble grunnlagt i 1952. Selskapets hovedmål var å skape et sted for videnskap og forskning på Færøyene. Selskapet foreslo overfor Lagtinget å opprette en høyere utdannelsesinstitusjon i 1965, noe Lagtinget sluttet seg til. Da Academia Færoensis åpnet 20. mai 1965, hadde det bare én professor: Språkforskeren og forfatteren Christian Matras, som også var tidligere dosent ved Københavns Universitet. Matras hadde i tillegg assistanse fra en sekretær, Maud Heinesen. I de første årene drev man hovedsakelig med årsstudier i naturhistorie og færøysk for lærere. Dette var studier som Føroya Fróðskaparfelag hadde vært intiativtagere til, og som Academia Færoensis videreførte. Etterutdannelse for lærere ble tilbudt frem til slutten av 1980-årene. Det ble også holdt offentlige forelesninger og kveldsundervisning i færøysk.

I 1967 ble en nemnd nedsatt til å samle inn færøysk folkeviser og lignende, i 1970 ble det nedsatt en nemnd for innsamling av færøyske folkeminner, og i 1972 ble en lignende nemnd nedsatt for å samle inn færøyske salmer. Det innsamlede materialet fra dette storstilte arbeidet er i dag å finne hos Fakultetet for færøysk språk og litteratur.

I 1970 startet man med de virkelige akademiske utdannelsene, og først ute var filosofi. Fakultetet for naturvitenskap kom til i 1972, med betydelige utvidelser i 1981, og fra 1999 er det mulig å studere petroleumsteknologi her. I 1987 ble det også mulig å ta graden cand.phil. ved Fakultetet for færøysk språk og litteratur. I 1976 ble det åpnet for en toårig utdannelse innenfor teologi, og i 1978 ble Fakultetet for teologi etablert. Dette fakultetet ble etter hvert slått sammen med Fakultetet for historievitenskap, og av ulike grunner stanset undervisningen i teologi i 1988. I 1990-årene ble det opprettet årsstudier i økonomi og samfunnsvitenskap, og etter noen års avbrekk er disse fagene tilbake fra 2000. Fra 2002 er det mulig å studere informasjonsteknologi. Universitetet fikk sin første doktorgradsstudent i 1996.

Fra semesteråret 2004/2005 er alle utdannelsesløpene ved universitetet organiserte i henhold til Bologna-deklarasjonen.

Den opprinnelige loven for universitetet av 1965 ble først erstattet med en ny i 1987. I 1990 ble loven endret samtidig som det ble tildelt universitetsstatus. Universitetets struktur ble forenklet ved en lovendring i 1995, og fra 1. august 2008 er Føroya Læraraskúli (lærerhøyskolen), Sjúkrarøktarfrøðiskúlin (sykepleierhøyskolen) og gamle Fróðskaparsetur Føroya samlet under navnet Fróðskaparsetur Føroya.

Rektorer 
Petur Zachariasen 1987–1990
Jóan Pauli Joensen 1991–1998
Arne Nørrevang 1998
Malan Marnersdóttir 1998–2004
Jóan Pauli Joensen 2004–2011
Sigurð í Jákupsstovu 2011–2019
Chik Collins 2019–d.d.

Professorer 

Christian Matras (1965–1971), språk og litteraturvitenskap
Mortan Nolsøe (1986–1987), folklore
Jóhan Hendrik W. Poulsen (1986–), nordistikk, især færøysk språk
Hans Jacob Debes (1989–2003), historie
Jóan Pauli Joensen (1989–), sivilisasjonshistorie og sosialantropologi
Magnus Danielsen (1991–), elektroteknikk
Arne Nørrevang (1995–), biologi
Eyðun Andreassen (1996–), folklore
Morten Sparre Andersen (2001–2004), geologi
Robert James Brown (2004–), geologi
Dorete Bloch (2001–), zoologi
Malan Marnersdóttir (2004–), litteraturvitenskap
Bogi Hansen (2006–), oseanografi
Turið Sigurðardóttir (2008–), litteraturvitenskap

Referanser

Litteratur 
Marnersdóttir, Malan: «The University of the Faroe Islands: National Ambitions and Modern Demands». I: Community Viability, Rapid Change and Socio-Ecological Futures. Papers from the Conference on Societies in the Vestnorden Area. Akureyri: 1999. (Les)

Eksterne lenker 
 

Skoler på Færøyene
Universiteter
Utdanningsinstitusjoner etablert i 1965
1965 på Færøyene
Portal:Færøyene/artikler
Tórshavn